John Martyn

Ghitarista, cantant, composidor.
John Martyn (ma sò ver nòm a l'era Iain David McGeachy) a l'era nassù a New Maden, ant ël Londra, a j'11 dë stèmber dël 1948.

A l'é chërsù a Glasgow, andoa sò pare a cantava ant le birarìe.
A 17 agn a l'ha tramudà a Londra, anté ch'a l'é gropasse con David Graham, Bert Jansch e John Renbourn, tre dij përsonage pì amportant ant la mùsica popolar britànica.
A l'é stàit tòst notà da Chris Blackwell (ël produtor ëd Bob Marley) e dël 1968 a l'ha gravà sò prim àlbom, London conversations, dont a l'é vnuje apress, chèich mèis dòp, The thumbler, anté ch'a l'ha già sërcà ëd fé bogé ij còdes tròp calm ëd la mùsica popolar.

Dël 1969, anstalasse ant jë Stat Unì, a Woodstock (andoa a rancontra Bob Dylan e Jimi Hendrix) a forma na cobia artìstica durà doi àlbom con soa prima fomna, Beverly Kutner.

Motobin marcà dal jazz lìber dël sassofonista Pharoah Sanders e da la mùsica arpetitiva ëd Terry Riley, Martyn a decid ëd fé na mùsica pì d'avangardia, lòn ch'a fa vnì fòra Solid air, dël 1973, dont un dij tòch, May you never, a l'ha anspirà ij U2.
Peui a l'ha continuà na drùa cariera da solista.
Soa mùsica a l'ha anspirà d'artista parèj d'Eric Clapton, David Gilmour e Paul Weller.
A l'ha duvertà la mùsica popolar al jazz, al rock e fin-a al reggae.

La vita ëd John Martyn a l'é stàit turbijosa, antra bibi, dròga e divòrsi tempestos.
Dël 2003 a l'han dovuje tajé na gamba e a l'ha seghità a fé dij consert an sla cadrega a roe.
A l'é mòrt an Irlanda, anté ch'a l'avìa tramudà da pòch, ai 29 ëd gené dël 2009.

Martyn, John
Martyn, John